Presidensie verdedig Zuma se uitlatings oor tienerma’sPres. Jacob Zuma. Foto: DoC “Pres. Zuma het die noodsaaklikheid beklemtoon vir tieners om op hul studie te konsentreer en gesê kinders moenie kinders grootmaak nie,” het Mac Maharaj, woordvoerder van die presidensie, gesê. Volgens Maharaj het Zuma in sy uitlatings na seuns en meisies verwys. Hy het gesê dit is onwaar dat Zuma slegs meisies uitgesonder het vir kritiek oor tienerswangerskap. Zuma het Dinsdag tydens ’n debat in die Huis van Tradisionele Leiers in die parlement gesê tienerma’s moet van hul babas geskei word totdat hulle hul skoolloopbaan voltooi het. Hy het in 2009 tydens die verkiesingsveldtog soortgelyke uitlatings gemaak wat hom in die sop laat beland het. “Hulle moet weggevat en gedwing word om ver weg skool te gaan. Hulle moet deur die regering opgelei word totdat hulle bemagtig is en vir hul kinders kan sorg. Vat hulle Robbeneiland of enige ander eiland toe om te studeer totdat hulle opgelei is en dan kan hulle terugkom en kom werk en na hul kinders omsien,” het Zuma Dinsdag gesê. “Die vroue het geprotesteer en gesê ek wil hul kinders van hulle wegvat, bla-bla-bla. So, ek het stilgebly, want ek het gesê daar is geen manier dat jong kinders die ma’s en pa’s van ander kinders kan wees nie. Hulle weet niks daarvan nie,” het Zuma gesê.